Esbjerg har fyret cheftræner Niels Frederiksen efter en meget skuffende start på Superliga-sæsonen.

Esbjerg tabte i går 4-0 hjemme til SønderjyskE, og dermed står vestjyderne blot med et enkelt point efter de første fire spillerunder.

Det tager Esbjerg nu konsekvensen af. På klubbens hjemmeside meddeles det, at Niels Frederiksen er blevet fyret som cheftræner.

- Beslutningen er en konsekvens af svigtende resultater i store dele af forårssæsonen og i indledningen på den nye sæson. Vi indleder nu en proces med henblik på at ansætte en ny cheftræner, og indtil da vil Michael Pedersen og Lars Lungi Sørensen have ansvaret for superligaholdet med førstnævnte som ordførende, siger direktør Søren Poulsen.

Frederiksen er fåmælt omkring situationen.

- Jeg tager mit telefon i respekt for det samarbejde, som vi har haft. Jeg forstår godt, det er en interessant historie, men jeg har ingen kommentarer. Og det gælder på ubestemt tid, siger Frederiksen til bold.dk.

Niels Frederiksen har været cheftræner i Esbjerg siden 2013, hvor han tog over for Jess Thorup.